Broj: 711-I-1714-M-338/22-02-17

Zagreb, 28. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Emilija Gašpića, člana Uprave trgovačkog društva ZAGREB PLAKAT d.o.o. za usluge,** za davanjem mišljenja Povjerenstva,na 180. sjednici održanoj dana 28. srpnja 2022.g. daje sljedeće

**MIŠLJENJE**

**Temeljem odredbe članka 7. točke d) ZSSI/21-a, obveznik Emilio Gašpić, član Uprave trgovačkog društva ZAGREB PLAKAT d.o.o. za usluge, može primati stalni dodatak na plaću za redovan rad u iznosu od 1.000,00 kn bruto koji je sastavni dio osnovne plaće definiran Pravilnikom o radu navedenog trgovačkog društva, jer se ne radi o zabranjenoj dodatnoj naknadi.**

Obrazloženje

Zahtjev za davanjem mišljenja Povjerenstva podnio je obveznik Emilio Gašpić, član Uprave trgovačkog društva ZAGREB PLAKAT d.o.o. za usluge. U Povjerenstvu zahtjev je zaprimljen 25. srpnja 2022. pod poslovnim brojem 711-U-6958-M-338/22-01-3, povodom kojeg se vodi predmet broj M-338/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI/21-a. Stoga je i obveznik Emilio Gašpić povodom obnašanja dužnosti direktora trgovačkog društva ZAGREB PLAKAT d.o.o. za usluge, kojem je većinski osnivač trgovačko društvo Zagrebački holding d.o.o. u vlasništvu Grada Zagreba, dužan pridržavati se odredbi ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik traži mišljenje Povjerenstva smatra li se stalni dodatak definiran člankom 30. stavkom 1. i člankom 31. stavkom 4. Pravilnika o radu društva ZAGREB PLAKAT d.o.o. za usluge drugim dodatkom za obnašanje javne dužnosti, s obzirom da u Smjernicama Povjerenstva nije naveden ovaj specifičan slučaj.

Naime, navodi da se neoporezivi i oporezivi dohotci (regres, božićnica, bonus, dar za dijete), smatraju drugim dodatkom za obnašanje javne dužnosti, a ne plaćom, te ističe da je važećim Pravilnikom o radu društva ZAGREB PLAKAT d.o.o. za usluge, kao i prethodnim Pravilnikom koji je izmijenjen zbog reorganizacije, u članku 30. stavku 1. definirano da se plaća radnika sastoji od osnovne plaće ugovorene ugovorom o radu te njezinog stimulativnog dijela i dodataka, sukladno primjenjivim izvorima radnog prava i/ili diskrecijskoj odluci poslodavca.

Također navodi da je u članku 31. stavak 4. istog Pravilnika definirano da stalni dodatak na plaću za redovan rad iznosi 1.000,00 kn bruto i čini sastavni dio osnovne plaće radnika te ističe da, bez obzira što se iznos od 1.000,00 kuna bruto nominalno zove "stalni dodatak", isti po svojoj naravi nije dodatak ili drugi dohodak, već da zbog svoje sličnosti u nazivu dovodi do različitih interpretacija, zbog čega traže predmetno mišljenje.

Zahtjevu je priložen Pravilnik o radu društva ZAGREB PLAKAT d.o.o., koji je donijela Uprava društva 20. lipnja 2022.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. stavkom 1. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Dodatnom naknadom smatra se svaki primitak koji obveznik primi uz plaću za obnašanje javne dužnosti, a ne predstavlja naknadu stvarnih troškova obnašanja dužnosti, niti drugi dopušteni primitak ili potporu koji se isplaćuje povodom nastupa određene okolnosti koja je povod za isplatu (npr. rođenje djeteta).

U ovome slučaju iz odredbi Pravilnika o radu društva ZAGREB PLAKAT d.o.o. proizlazi pravo na stalni dodatak na plaću za redovan rad, koji iznosi 1.000,00 kn bruto te je isti, sukladno odredbi mjerodavnog Pravilnika, sastavni dio osnovne plaće radnika, jer se plaća radnika sastoji od osnovne plaće te stimulativnog dijela i dodataka. Direktor navedenog trgovačkog društva također je u radnom odnosu te se stoga ova odredba Pravilnika primjenjuje i na njega.

Povjerenstvo stoga zaključuje, neovisno o tome što isti primitak ima naziv „stalni dodatak“, da se ne radi o dodatnim iznosu koji bi se isplaćivao uz plaću za obnašanje javne dužnosti, već o dijelu osnovne plaće, slijedom čega niti isplata navedenog iznosa direktoru trgovačkog društva ZAGREB PLAKAT d.o.o. za usluge ne predstavlja zabranjenu dodatnu naknadu u smislu odredbe članka 7. točke d) ZSSI/21-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Emilio Gašpić, elektroničkim putem
2. Objava na internetskoj stranici Povjerenstva
3. Pismohrana